b'\n_START_ARTICLE_\nJohannes Tapissier\n_START_PARAGRAPH_\nJohannes Tapissier oli ranskalainen renessanssis\xc3\xa4velt\xc3\xa4j\xc3\xa4. H\xc3\xa4n vaikutti 1300- ja 1400-lukujen vaihteessa ja kuului niin kutsuttuun burgundilaiseen koulukuntaan._NEWLINE_Tapissier aloitti vuonna 1391 Filip II:n hovis\xc3\xa4velt\xc3\xa4j\xc3\xa4n\xc3\xa4. H\xc3\xa4nen tiedet\xc3\xa4\xc3\xa4n olleen mukana Filipin matkoilla ja k\xc3\xa4yneen Avignonissa ainakin kahdesti vuosina 1391 ja 1395. R\xc3\xa8gles de la seconde rh\xc3\xa9toriquen (n. 1400) mukaan h\xc3\xa4n olisi kuulunut aikansa kuuluisimpiin ranskalaisiin runoilijamuusikoihin._NEWLINE_1400-luvun alussa Tapissier piti Pariisissa laulukoulua, jonka oppilaat esiintyiv\xc3\xa4t mm. Juhana Pelottomalle vuonna 1408. Tapissier kuoli viimeist\xc3\xa4\xc3\xa4n elokuussa 1410. H\xc3\xa4net mainitaan Martin le Francin runossa Le Champion des dames._NEWLINE_Tapissierilta on s\xc3\xa4ilynyt ainoastaan kolme teosta. Niist\xc3\xa4 kaksi on messunosia (credo ja sanctus) ja yksi isorytminen motetti.'